GOLIANOVO. Pani Verone Balážovej kedysi cigánka vyveštila, že sa dožije 105 rokov. Aktuálne oslavuje okrúhlu stovku, narodila sa 8. februára 1921.
Jubilantke prišiel zagratulovať aj starosta Ľuboš Kolárik. "Pani Verona Balážová je prvou obyvateľkou Golianova v histórii, ktorá sa dožila takéhoto významného a úctyhodného životného jubilea," povedal.
Vychovala päť detí, z ktorých ešte štyri žijú. O manžela prišla už v roku 1959, ovdovela.
"Pani Verona má desať vnúčat, štrnásť pravnúčat a tri prapravnúčatá. Stále sa teší dobrému zdraviu," dodal starosta Kolárik.
Za svoju dlhovekosť vraj oslávenkyňa vďačí tomu, že bola veľmi pracovitá. Aj teraz ju to ťahá do záhradky okopávať, len nohy jej už tak dobre neslúžia. Rada si zahrá žolíka s dcérou Valériou, u ktorej teraz býva.
"Dala sa zaočkovať proti COVID-19, aby sa dožila 105 rokov, čo jej v minulosti vyveštila cigánka," prezradili príbuzní.